als_Latn dik_Latn sag_Latn
Starova: Tradhti ndaj De Biazit se nuk e shkarkojnë dot
"FSHF nuk e do më italianin, një shpullë për stafin teknik"
Sulejman Starova, ndryshe nga herët e tjera, përveç analizës taktike të ndeshjes, hedh dyshime se ka pasur tradhëti ndaj De Biazit në pjesën e dytë, çka solli humbjen ndaj Luksemburgut. Sipas tij, kjo bëhet pasi nuk e shkarkojnë dot trajnerin italian. "Gjatë të gjithë kohës me De Biazin, skuadrës sonë kur i duhet fitorja që të luajë lart, vuan. Konkretisht, edhe sot ( dje) ekipi kishte dëshirë për të luajtur, por problemi ishte se dukeshin lojtarët sikur kishin nja tre vite që nuk ishin takuar me njëritjetrin. Bënin vetëm veprime individuale. Por të zgjidhësh situatat vetëm me veprime individuale, është një metodë e dalë mode në kohët tona. Të gjithë lojtarët dhe trajnerët në ekipet përfaqësuese kaq kohë kanë në dispozicion, jo më shumë. Shqipëria m'u duk si një skuadër e huaj. Fillimisht, duhej të kalonin 20 minuta që të merrte veten. Në start shfaqeshin më shumë lojtarët e Luksemburgut. Më pas ne tentuam në dy raste me Kaçen dhe Memushajn me goditje standarde që ishin shumë pak. Vetëm nga fundi i pjesës së parë krijuam 2-3 raste", - thotë fillimisht Starova për të vazhduar më tej me analizën e tij të detajuar.
PJESA E DYTË
Sjellja e skuadrës në pjesën e dytë la shumë pak vend për analizë teknike! Natyrisht, kam qenë gjithnjë kritik ndaj De Biazit, sepse në ndeshjet që duhet t'i fitojë, nuk arrin ta vendosë skuadrën lart! Por, ajo e djeshmja me la një shije jo të mirë! Personalisht m'u duk tradhti ndaj një trajneri që nuk e shkarkojnë dot! Qartazi, FSHF nuk e ka honepsur etiketimin e De Biazit si heroi që na çoi në Europian dhe tani që nuk e duan dhe nuk po ecin gjërat siç duhet, ka një sjellje të kësaj natyre... e shëmtuar! Nuk mund të bëhet kështu, sepse Kombëtarja përfaqëson një komb! Nuk ka shanse që një ekip si Luksemburgu të mund të përmbysë një skuadër si Shqipëria në harkun e 40 minutave, sepse cilësia dhe niveli i lojtarëve kanë një diferencë të madhe! SKEMA 3-5-2
Nuk janë skemat ato që vendosin. Kthimi i Kukelit në mes të Gjimshitit dhe Mavrajt nuk ishte ndonjë gjë e keqe. Kjo pasi shtyhen Hysaj dhe Lenjani përpara. Madje, Lenjani krijoi një rast të rrezikshëm në fund të pjesës së parë, por i doli me të djathtën. Ndërsa Hysajt i luajti rëndë kundërshtari. Nuk është se De Biazi gaboi taktikisht. Është fantazia që i mungon skuadrës. Kritika ime ka qenë gjithë kohës që Kombëtarja nuk di të luajë lart. I mungon fantazia dhe ka mbetur vetëm te moduli që të mbrohet fort dhe më pas të kundërsulmojë. Për të shkuar në nivele të larta në Europian apo Botëror, nëse nuk praktikon edhe këtë mënyrë loje në sulm, nuk ecën përpara as për 100 vjet. PROBLEMET
Por, të të mundë Luksemburgu, është fundi. Unë kam qenë gjithmonë për atë që rezultati është i dyti në miqësore. Primare në takime të tilla është tjetër gjë. Trajneri ka të drejtë të eksperimentojë ashtu siç bëri edhe sot (dje). Luksemburgu është kundërshtari ideal ku ti mund të nisësh të eksperimentosh që të luash lart dhe të sulmosh. De Biazi ka guxuar të luajë lart, por më pas është ndëshkuar me kundërsulm, duke humbur me skuadrën më të dobët. Kjo, pasi taktika për të sulmuar nuk e ka praktikuar gjatë të gjithë lojës. Arma e fortë e skuadrës sonë që e kemi pasur dhe vazhdon të jetë, mbrojtje e fortë, qëndro në pritje për t'u nisur më pas në kundërsulm. Por, kur kemi dashur të sulmojmë, skuadra ka vuajtur që ta mbajë kundërshtarin për një kohë të gjatë në presion. Nëse nuk arrijmë të luajmë lart në ndeshje me kundërshtarë të tillë, atëherë në nivele dhe me rivalë të fortë, është disa herë më e vështirë. Nga ana tjetër, Luksemburgu nuk është se e ka bërë vetëm me ne këtë punë. Ata kanë kohë që i kanë dhënë shenjat e një ekipi surprizë. Luksemburgu nuk është më skuadra që mundej me 5-6 gola. Por as që diskutohet që është poshtë nivelit tonë. Fitorja 2-1 është një rezultat që ata nuk e kanë parë as në ëndërr. Për ta, miqësorja është si një ndeshje zyrtare. DE BIAZI
Kjo ishte një goditje për De Biazin. Unë në ndeshje të tilla miqësore nuk jam për rezultatin, por të të mundë Luksemburgu është pak e rëndë. Risku që ai zgjodhi një ndeshje të lehtë përpara Izraelit, i doli në të kundërt. Ekipi mori një goditje të rëndë dhe jo vetëm ai, por edhe futbolli shqiptar në përgjithësi. De Biazi duket se është në ikje. M'u duk sikur e ka transmetuar në skuadër atë largim që pritet të ndodhë. IZRAELI
Kombëtarja ka një objektiv që duket i largët për t'u arritur. Futbollistët janë profesionistë, por nga ana shpirtërore sigurisht që ndikon. Por mendoj se është një humbje që dëmton më shumë stafin teknik, pasi i kanë vendosur një njollë vetes. Takime të tilla miqësore rëndojnë më shumë mbi trajnerin dhe stafin e sigurisht në renditjen e FIFA-s. Është një shpullë që të bën të mendosh që këto gjëra të mos përsëriten më në të ardhmen. Të humbasësh me Luksemburgun është turp.
als_Latn als_Latn als_Latn als_Latn als_Latn als_Latn als_Latn als_Latn als_Latn